Umbradue

Umbradue (Streptopelia picturata) er en art i duefamilien (Columbidae), der den inngår i slekta Streptopelia. Arten er ifølge IUCNs rødliste livskraftig og består som fem underarter. Alle hekker på øyer i Indiahavet, utenfor østkysten av Afrika.


== Taksonomi ==

Arten har alternativt blitt plassert i Columba. Clementslista og Birds of the World plasserer den i Streptopelia, mens IOC World Bird List og BirdLife International plasserer den i Nesoenas, så det hersker ikke konsensus om plasseringen. En studie publisert i 2005 antyder at umbradue er søsterarten til rosendue (N. mayeri) og at de begge står nærmere Columba enn de andre artene i Streptopelia, men bevisene var ikke definitive.Som det framgår av det vitenskapelige navnet knytter det seg også usikkerhet til hvorvidt artsnavnet skal være et femininum (slutte med endingen -a) eller et maskulinum (slutte med endingen -us).
Det knytter seg også usikkerhet til inndelingen av underartene. Man vet blant annet at nominatformen har blitt introdusert på Seychellene og at hybridisering med den lokale underarten rostrata finner sted.


== Biologi ==
Umbradue blir omkring 28 cm land og veier 146–188 g. Umbradue er tettere bygget og har lengre nedre ekstremiteter enn andre duer i slekten Streptopelia, men det er uklart om det skyldes hybridisering eller ikke.Fjærdrakten er i hovedsak varierende mellomgrå og hvit på undersiden og mørkere grå og oliven på oversiden. Brystet er grått med et svakt innslag av lys oliven. Grånyansene varierer litt mellom underartene. I nakken har arten er karakteristisk mønster av svarte små flekker. Øynene har mørk brun eller gul iris (avhengig av underarten) og er omringet av et felt med bar hud. Rasen comorensis har også mørk olivenfarget isse og nakke. Rasen coppingeri er mørkere grå enn de andre, mens rasen picturata er lysest i gråfargen.Arten er standfugl og forekommer hovedsakelig skog, herunder også i forringet skog og spredt skog i nærheten av mennesker, samt på dyrket mark. På Madagaskar forekommer den fra havnivå opp til 2 000 moh. Dietten består for det meste av frø, men fuglene eter også litt nedfallsfrukt og noen virvelløse dyr. På Seychellene spiser de også tørr kokosmasse. Maten finner de på bakken.På Madagaskar hekker fuglene i perioden juli–februar, mens de gjerne hekker i perioden oktober–november på Komorene. Redet er en flat struktur som består av sammenflettede kvister, plassert 1,5–5 m over bakken i en tregaffel eller busk, ofte i busker av jerntreslekten (Casuarina) på Seychellene. På Aldabraøya plasseres redet av og til også i mangrover. Hunnen legger typisk to hvite egg, men lite annet er kjent omkring eggleggingen og den nærmeste tiden etter klekking.


== Inndeling ==
Inndelingen følger Birds of the World og er i henhold til Winkler, Billerman & Lovette (2020). Norske navn på artene følger Norsk navnekomité for fugl og er i henhold til Syvertsen et al. (2008, 2017, 2020).

Columbiformes, duefugler
Columbidae, duefamilien
Columbinae
Columbini
Streptopelia
S. turtur, turteldue
S. lugens, rustvingedue
S. hypopyrrha, rosenbukdue
S. orientalis, mongolturteldue
S. bitorquata, jomfrudue
S. dusumieri, filippinerdue
S. decaocto, tyrkerdue
S. roseogrisea, saheldue
S. reichenowi, elvedue
S. decipiens, klagedue
S. semitorquata, rødøyedue
S. capicola, savannedue
S. vinacea, vindue
S. tranquebarica, gråhodedue
S. picturata, umbradue
S. p. comorensis, utbredt på Komorene
S. p. coppingeri, utbredt i sør på Aldabraøyene (Cosmoledoatollen) og Glorieusesøyene
S. p. picturata, nominatformen er utbredt på Madagaskar
S. p. aldabrana, utbredt på Amirantene
S. p. rostrata, utbredt på Seychellene
S. chinensis, perlekragedue
S. senegalensis, palmedue


== Referanser ==


== Eksterne lenker ==
(en) Umbradue i Global Biodiversity Information Facility 
(en) Umbradue hos ITIS 
(en) Umbradue hos NCBI 
(en) Kategori:Nesoenas picturatus – bilder, video eller lyd på Wikimedia Commons 
(en) Nesoenas picturatus – galleri av bilder, video eller lyd på Wikimedia Commons 
Nesoenas picturatus – detaljert informasjon på Wikispecies